**INFORMACIJA O KOMUNIKACIJI KOMISIJE EUROPSKOM PARLAMENTU I VIJEĆU: *„STRATEGIJA PREMA POTPUNO FUNKCIONALNOM I OTPORNOM SCHENGENSKOM PODRUČJU“***

1. Dana 2. lipnja 2021. godine objavljena je Komunikacija Komisije Europskom parlamentu i Vijeću *„Strategija prema potpuno funkcionalnom i otpornom Schengenskom području“* (u daljnjem tekstu:Prijedlog strategije). Uz Prijedlog strategije, objavljen je i Prijedlog uredbe o uspostavi i korištenju evaluacijskog i nadzornog mehanizma za provjeru primjene schengenske pravne stečevine i ukidanju Uredbe Vijeća (EU) br. 1053/2013 od 7. listopada 2013. o uspostavi mehanizma evaluacije i praćenja za provjeru primjene schengenske pravne stečevine i stavljanju izvan snage Odluke Izvršnog odbora od 16. rujna 1998. o uspostavi Stalnog odbora za ocjenu i provedbu Schengena.

2. Prijedlogom strategije Europska komisija odgovara na izazove s kojima je Schengensko područje trenutno suočeno, a s krajnjim ciljem kreiranja Schengena otpornijeg na buduće izazove. U tom smislu Prijedlog strategije glavni naglasak stavlja na učinkovitije upravljanje vanjskom granicom što podrazumijeva uspostavu nove IT arhitekture i interoperabilnost postojećih i novih informacijskih sustava, jačanje policijske suradnje, bolje upravljanje migracijskim tokovima, pripremu Schengenskog područja za buduće izazove, uključujući one sigurnosne, dosljednija provedba schengenske pravne stečevine, primjena iskustva iz upravljanja pandemijom COVID-19, jačanje povjerenja kao jedne od temeljnih pretpostavki za povratak normalnom funkcioniranju Schengena i kompletiranje Schengenskog područja.

3. Europska komisija Prijedlogom strategije posebno ističe važnost proširenja Schengenskog područja kao doprinosa jačanju povjerenja, otpornosti Schengena i dokidanju njegove fragmentiranosti. U tom smislu Prijedlog strategije ističe kako je Komisija 22. listopada 2019. godine usvojila Komunikaciju o procjeni pune primjene schengenske pravne stečevine u Hrvatskoj kojom je potvrdila da je Republika Hrvatska poduzela sve potrebne mjere kako bi osigurala ispunjavanje svih potrebnih uvjeta za primjenu schengenske pravne stečevine što je još jednom potvrđeno nakon ciljanog posjeta vanjskoj granici Hrvatske u studenom 2020. godine. U Prijedlogu strategije ističe se kako je krajnje vrijeme da Vijeće EU-a poduzme potrebne korake kako bi uvažilo pozitivan ishod evaluacije te donijelo odluku o ukidanju kontrola na unutarnjim granicama s obzirom da bez te odluke - unatoč tome što osigurava punu primjenu relevantne pravne stečevine - Republika Hrvatska ne uživa sve prednosti članstva u Schengenskom području. Osim što se radi o legitimnom očekivanju, u Prijedlogu strategije jasno se ističe kako je članstvo u Republike Hrvatske u Schengenskom području doprinos sigurnosti Europske unije jer će imati pristup Viznom informacijskom sustavu (VIS) i interoperabilnosti svih informacijskih sustava. U tom smislu se proširenje Schengena smatra ključnim i za jačanje međusobnog povjerenja unutar Schengenskog područja.

4. Republika Hrvatska pozdravlja Prijedlog strategije, važnost koju stavlja na proširenje Schengenskog prostora i poziv upućen Europskom parlamentu i Vijeću za donošenjem odluke o članstvu Republike Hrvatske u Schengenskom području. Republika Hrvatska bit će konstruktivni partner u raspravi o Prijedlogu strategije koja će se voditi na političkoj i stručnoj razini kako bi se što prije usvojila.